
Klímaváltozás - Élelmiszerbiztonság - Zimbabwe


Pályamunkám a napjainkban egyik meghatározó környezeti biztonsági kihívás, a klímaváltozás következményeinek vizsgálatára, ezen belül pedig az élelmiszerközpontú vonatkozások feltárására irányul. A témakör egy olyan aktuális globális biztonsági kihívást foglal magába, amely további veszélyeket idézhet elő, ha figyelmen kívül hagyjuk. A klímaváltozásból eredeztethető környezeti, gazdasági és társadalmi folyamatok egyre inkább olyan nehézségekkel járnak, amelyek a globális élelmiszerellátást veszélyeztethetik, s bizonyos területeken, különösen Afrikában jelenleg is komoly éhínséget okoznak. Célom, hogy megvizsgáljam, melyek azok a klímaváltozással összefüggő jelenségek, amik élelmiszerellátási és élelmezésbiztonsági kihívásokat jelenthetnek a világ bizonyos régiói számára, miként befolyásolják ezek a jelenségek az afrikai kontinens, azon belül a dél-afrikai ország, az Afrika „kenyereskosarának” vélt Zimbabwe élelmezésbiztonságát. Munkám kitér a fenntartható élelmiszerellátás aspektusára, azzal a szándékkal, hogy alátámasszam az Európai Unió fenntartható fejlődést magába foglaló szemléletmódját és stratégiáit Zimbabwe vonatkozásában.
Dolgozatom során az élelmezésbiztonság témakörét főként a gazdasági és környezeti biztonság aspektusaival kötöttem össze. Mondanivalóm ezek mellett leginkább arra vonatkozott, hogy a fizikai létfenntartáshoz, alapvető szükségleteink kielégítéséhez elengedhetetlen az élelemhez való hozzájutás biztonsága, tehát ez a humánbiztonság egyik jelentős összetevője. Az élelmiszerellátási biztonsági kihívásokat elsősorban korunk szembetűnő demográfiai jelenségével, a túlnépesedéssel hoztam összefüggésbe, amelynek következményeként az antropogén eredetű globális klímalatváltozás olyan környezetkárosodási folyamatokat indított el, melyek a természetes erőforrások pusztulásával járulnak hozzá az emberek élelmiszerszükségletei kielégítésének veszélyeztetéséhez. Vizsgálódásom alatt arra jutottam, hogy a főként mezőgazdasági szektorra támaszkodó Afrikában és Zimbabwében a klímaváltozás által kedvezőtlenül befolyásolt élelmiszerellátás nehezen tartja a lépést a népesség növekedésével. Mindezt figyelembe véve szükség van a nemzetközi közösség kooperációjára a klímaváltozás megfékezése érdekében, hiszen ennek hiánya súlyos humanitárius katasztrófa-, valamint menekülthullámot idézhet elő. 



